Avamispäeval tuleb meie juurde tõmmu ja temperamentne tütarlaps, kes üllatab kõiki eestikeelse tervitusega: "Tere! Minu vanaema ja vanaisa olid eestlased." Tõepoolest, Brenda Raud Argentina võistkonnast on poolenisti eestlane. Arvestades sellega, et eestlaste kogukond Argentinas on väga väike, on Brenda keeleoskus suisa hämmastav. Tõsi, eestikeelset kirja koju isale aitavad meie tüdrukud pisut  kohendada. Aga kirjutatud see saab ning Brenda muidu lakkamatult säravad silmad muutuvad väga kurvaks, kui ta meie küllakutse peale tunnistab, et Eestimaale sõiduks napib neil raha. Kui lõputseremoonial saab Brenda kätte pronksmedali, on ülirõõmus ka meie võistkond.